Uuden vuoden aattona
Takana purppurapilven
 uinuvi vuosi uus.
 Kirkasko onpi vai tumma
 näyttävi vastaisuus.
 Tuopiko riemun vai murheen,
 sydän ei arvata voi.
 Mulle vaikopa sulle
 sanomakellot ne soi?

 Takana purppurapilven
 vartovi päivä uus,
 aukeepi aikojen portit
 yön kun on hiljaisuus.
 Vakaisna astuvi vuosi
 alkaen kiertoaan.
 Jaksaako hymytä meille
 nähdessä verisen maan?

 Terve sa luoksemme, terve
 vakava vuosi uus!
 Tuomises, antimes kaikki
 meille on salaisuus.
 Tähtemme tuskaan ja vaivaan
 katseesi kaunis luo,
 säälien ihmiskuntaa
 rauha maahan sa tuo!